Gospod

\_\_\_\_\_\_\_\_\_\_\_\_\_\_\_

E.: \_\_\_\_\_\_\_\_\_\_\_\_\_\_\_\_\_\_\_\_\_\_

Številka: 090-47/2022/3

Datum: 8. 6. 2022

Zadeva: Uporaba določb Zakona o dostopu do informacij javnega značaja – mnenje

 ministrstva

Zveza: vaš dopis z dne 18. 5. 2022

Spoštovani,

prejeli smo vaš dopis v zvezi z objavo informacij javnega značaja (inšpekcijski zapisniki), ki so jih prosilci pri Inšpektoratu za javni sektor (v nadaljnjem besedilu: IJS) zahtevali najmanj trikrat in jih ta organ na podlagi Zakona o dostopu do informacij javnega značaja (v nadaljnjem besedilu: ZDIJZ)[[1]](#footnote-1) objavlja na svoji spletni strani. Prilagate pojasnili, ki ste jih prejeli od IJS in Informacijskega pooblaščenca.

Ministrstvo za javno upravo kot resorno pristojno ministrstvo za sistemsko urejanje področja informacij javnega značaja vam v nadaljevanju skladno z 32. členom Zakona o dostopu do informacij javnega značaja (v nadaljnjem besedilu: ZDIJZ) posreduje pravno mnenje.

ZDIJZ določa, da je informacija javnega značaja informacija, ki izvira iz delovnega področja organa, nahaja pa se v obliki dokumenta, zadeve, dosjeja, registra, evidence ali drugega dokumentarnega gradiva (v nadaljnjem besedilu: dokument), ki ga je organ izdelal sam, v sodelovanju z drugim organom, ali pridobil od drugih oseb. Tej definiciji ustreza tudi dokument/zapisnik, ki ga je izdelal Inšpektorat za javni sektor.

Prosilec za informacijo javnega značaja ima na podlagi ZDIJZ točno določene pravice in obveznosti, kot so npr.:

* **prosilec lahko zahteva** dostop do informacije javnega značaja s pisno zahtevo, lahko pa tudi z neformalno zahtevo;
* v zahtevi **mora prosilec opredeliti**: informacijo, s katero se želi seznaniti, in na kakšen način se želi seznaniti z vsebino zahtevane informacije (vpogled, prepis, fotokopija, elektronski zapis);
* zoper odločbo, s katero je organ odločil o zahtevi za dostop ali ponovno uporabo, ter zoper sklep, s katerim je organ zahtevo zavrgel, **ima prosilec pravico** do pritožbe na Informacijskega pooblaščenca;
* **prosilec ima pravico** do pritožbe tudi v primeru iz četrtega odstavka 25. člena ZDIJZ ali če ne dobi informacije v obliki, ki jo je zahteval v skladu z drugim in četrtim odstavkom 17. člena ZDIJZ.

Na drugi strani ZDIJZ v 6. točki prvega odstavka 10. člena določa, da je vsak organ dolžan posredovati v svetovni splet vse **informacije javnega značaja**, ki so jih prosilci **zahtevali** najmanj trikrat in te podatke objaviti **v katalogu informacij javnega značaja**[[2]](#footnote-2)**.** Pri čemer se določena informacija javnega značaja **lahko nahaja v več oblikah, saj je poudarek na informaciji javnega značaja in ne na obliki v kateri se je v preteklosti že posredovala.** **Proaktivno se objavijo le prosto dostopne informacije javnega značaja in ne vse, za katere je organ prejel tri zahtevke, ki pa jih je moral v skladu z zakonom zavrniti.**

Organ se z proaktivno objavo razbremeni administrativnega dela, ker lahko prosilce v prihodnje zgolj napoti na objavo (peti odstavek 6. člena in četrti odstavek 22. člena ZDIJZ). Tako npr. četrti odstavek 22. člena ZDIJZ določa, da če so zahtevane informacije na spletu dostopne in na voljo za ponovno uporabo v odprtem formatu **in** v strojno berljivi obliki (določa jo četrti odstavek 3.a člena ZDIJZ), **skupaj z** objavljenimi pogoji za ponovno uporabo, organ prosilca napoti na ustrezno mesto (**proaktivna transparentnosti)** in o tem napravi uradni zaznamek. **Če navedeni pogoji niso kumulativno izpolnjeni napotilo na mesto objave ne zadostuje.** Če organ z navedenimi informacijami ne razpolaga, v katalogu to izrecno navede.

**Poudarjamo, da prosilec za dostop do informacije javnega značaja razpolaga s pravicami le v zgoraj postavljenem okviru**, kar za konkretni primer pomeni, da organ prosilca napoti na ustrezno mesto na svetovnem spletu le v primeru, če so zahtevane informacije na spletu dostopne in na voljo za ponovno uporabo v odprtem formatu in v strojno berljivi obliki, skupaj z objavljenimi pogoji za ponovno uporabo. **Torej prosilec nima pravice zahtevati od organa, da določeno informacijo javnega značaja objavi na svetovnem spletu.**

ZDIJZ eksplicitno ne določa roka v katerem je organ dolžan te informacije javnega značaja objaviti na svetovnem spletu ter dati na vpogled prosilcu po vsebinskih sklopih urejen katalog informacij javnega značaja, s katerimi razpolaga. Je pa kot usmeritveno normo mogoče uporabiti določbo 2. člena Uredbe o posredovanju in ponovni uporabi informacij javnega značaja (v nadaljnjem besedilu: uredba), ki določa, da organ katalog informacij javnega **značaja redno vzdržuje in javno objavi ter posodobi vsebino kataloga ob vsakokratni spremembi, vendar najpozneje do 15. dne meseca, ki sledi mesecu spremembe.** Izjemo predstavljajo določila 7. člena Uredbe glede predlogov predpisov, programov, strategij in drugih podobnih dokumentov in določba 10. člena Uredbe, ki glede dokumentacije iz javnih razpisov in drugih oblik sofinanciranj določajo 7 dnevni oziroma 14 dnevni rok, odvisno od vrste dokumentacije.

Odgovora na vprašanje, ali je bilo ravnanje določenega organa v konkretnem postopku pravilno, vam ne moremo podati, saj v konkretnih upravnih zadevah interpretirajo predpise upravni organi in sodišča, ki o njih samostojno odločajo. Več o obveznostih zavezancev po ZDIJZ si lahko preberete na spletni strani Sektorja za transparentnost, integriteto in politični sistem, kjer so objavljena mnenja, pojasnila in odgovori na vprašanja posameznih zavezancev.[[3]](#footnote-3)

Lep pozdrav,

Pripravil: Mateja Mahkovec

Ciril Repnik v. d. generalne direktorice

sekretar

Poslati po E-pošti:

- naslovniku

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086) in

 [7/18](http://www.uradni-list.si/1/objava.jsp?sop=2018-01-0275). [↑](#footnote-ref-1)
2. 6. točka prvega odstavka 2. člena (Uradni list RS, št. [24/16](http://www.uradni-list.si/1/objava.jsp?sop=2016-01-0994)). [↑](#footnote-ref-2)
3. <https://www.gov.si/teme/informacije-javnega-znacaja/>. [↑](#footnote-ref-3)